Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 455/11/7710	Stará Ľubovňa, 7.3.2012
EEČ : 2-59-4-2012

U Z N E S E N I E

Trestná vec:	obvinená XXXXX 
Prečin:	krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 547/2010 Zbierky zákonov

Rozhodol: 	prokurátor Okresnej prokuratúry Stará Ľubovňa
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
v období od 22.3.2011 do 21.9.2011 na odbernom mieste (odbernom zariadení) XXXXX, okres XXXXX vykonávala neoprávnený odber elektriny a to tak, že z hlavnej domovej skrine ( ďalej len HDS) bola cez okno rodinného domu napojená káblom na bytovú inštaláciu, istič v HDS bol vo vypnutom stave a elektromer vôbec nezaznamenával elektrickú energiu, čím neoprávneným odberom elektrickej energie spôsobila XXXXX XXXXX škodu vo výške 307,38 €.
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením povereného príslušníka OO PZ Ľubotín zo dňa 17.10.2011 sp. zn. ORP-XXXXX/LU-SL-2011 bolo začaté trestné stíhanie a vznesené obvinenie XXXXX pre prečin krádeže podľa § 212 ods. 2 písm. e/ Tr. zák.

	Tento prečin spáchala tak, že v období od 22.3.2011 do 21.9.2011 na odbernom mieste (odbernom zariadení) XXXXX, okres XXXXX vykonávala neoprávnený odber elektriny a to tak, že z hlavnej domovej skrine ( ďalej len HDS) bola cez okno rodinného domu napojená káblom na bytovú inštaláciu, istič v HDS bol vo vypnutom stave a elektromer vôbec nezaznamenával elektrickú energiu, čím neoprávneným odberom elektrickej energie spôsobila XXXXX XXXXX škodu vo výške 307,38 €. Obvinená sa ku spáchaniu uvedeného trestného činu priznala. Svoje konanie oľutovala. 

	V priebehu vyšetrovania bolo vykonané dokazovanie za účelom zistenia skutkového stavu, pričom vzhľadom na okolnosti prípadu, osobu páchateľa, do konania boli pribratí znalci z odboru psychiatrie na zistenie duševného stavu obvinenej.

	Zo znaleckého posudku znalcov z odboru psychiatrie vyplýva, že u obvinenej ide o zníženie intelektových schopností do pásma stredne ťažkej zaostalosti - imbecility. Táto porucha bola u obvinenej prítomná aj včase spáchania trestného činu, obvinená nebola schopná rozpoznať nebezpečnosť svojho konania pre spoločnosť a nebola schopná svoje konanie ovládať. Obvinená nie je schopná pochopiť zmysel trestného konania a nie je spôsobilá hodnotnej účasti na súdnom pojednávaní. Z medicínskeho hľadiska je táto porucha neliečiteľná, preto znalci nenavrhujú nariadenie ochranného liečenia. Jej pobyt na slobode z psychiatrického hľadiska nie je pre spoločnosť nebezpečný.

	Z vykonaného dokazovania je zrejmé, že obvinená uvedený trestný čin spáchala, avšak pre nepríčetnosť v čase činu nebola trestne zodpovedná.

	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Týmto rozhodnutím nie sú dotknuté práva poškodeného, ktoré svoje prípadné nároky na náhradu škody si môže uplatniť v občiansko súdnom konaní.

	Vzhľadom na zistené okolnosti bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viktor Tomáš
prokurátor